લોહી માનવશરીરમાં ખૂબ જ મહત્વનું કાર્ય કરે છે. શરીરના ઉષ્ણાતામાનનું નિયમન કરવાનું કામ રુધિર કરે છે. શરીરમાંનાં પોષક દ્રવ્યોને સમતોલ પ્રમાણમાં રાખી, રોગોની સામે પ્રતિકાર કરવાનું કામ રુધિર કરે છે. પ્રાણવાયુ તથા જરૂરી પોષક દ્રવ્યો શરીરના દરેક અંગ સુધી નાનીનાની નલિકાઓ એટલે કે રુધિરવાહિનીઓમાં વહેતા લોહીને લીધે પહોંચે છે. ઉપરાંત કાર્બન ડાયોક્સાઈડ તથા અન્ય ઉત્સર્ગિત પદાર્થોને પાછા લાવીને ફેફસાં તથા મૂત્રપિંડ કે ચામડીના ઉપરના કોષો સુધી પહોંચાડવાનું કાર્ય રુધિર દ્વારા જ થાય છે.